बोलीं फिल्म मैंने प्यार किया की एक्ट्रेस परवीन दस्तूर, फिल्म में किया था सीमा का रोल
Maine Pyar Kiya actress shares experience with Salman and Shahrukh Khan फिल्म मैंने प्यार किया में सीमा का रोल निभाने वाली एक्ट्रेस और एयर होस्टेस परवीन दस्तूर ने हाल ही में फिल्म में सलमान और शाहरुख खान के साथ काम करने का एक्सपीरियंस शेयर किया।
फिल्म मैंने प्यार किया में सीमा का रोल निभाने वाली एक्ट्रेस और एयर होस्टेस परवीन दस्तूर ने हाल ही में फिल्म में सलमान और शाहरुख खान के साथ काम करने का एक्सपीरिएंस शेयर किया। एक्ट्रेस ने बॉलीवुड ठिकाना से बात करते हुए कहा कि 1989 में जब उन्होंने सलमान खान के साथ स्क्रीन शेयर की थी तब उन्हें इस बात का जरा भी अंदाजा नहीं था कि सलमान आगे चलकर इतने बड़े स्टार बन जाएंगे।
बढ़िया को-स्टार हैं सलमान खान: परवीन 
सलमान खान के साथ काम करने को लेकर परवीन दस्तूर ने कहा- सलमान सेट पर फैंटास्टिक थे। वो बहुत अच्छे इंसान हैं और उससे भी बढ़िया को-स्टार थे। उन्होंने सेट पर कई बार मेरी मदद की है, हमनें शूटिंग के दौरान खूब मस्ती भी की। आज भी जब भी मैं उनसे मिलती हूं, वो उसी तरह मुझसे मिलते हैं जैसे पहले मिला करते थे।
परवीन ने शाहरुख के साथ किया था फिल्म अहमक में काम 
परवीन ने शाहरुख खान के साथ फिल्म अहमक में भी काम किया। ये फिल्म रुसी नॉवेलिस्ट फ्योदोर दोस्तोवस्की की किताब द इडियट पर बेस्ड थी। फिल्म को टीवी पर दूरदर्शन ने 1991 में मिनी टीवी सीरीज के तौर पर चार पार्ट्स में लॉन्च किया। ये फिल्म थिएटर में कभी रिलीज नहीं हुई। हालांकि, 1992 में फिल्म न्यू यॉर्क फिल्म फेस्टिवल में शामिल हुई थी।
मां की तबियत को लेकर परेशान रहते थे शाहरुख खान: परवीन 
उन्होंने मीडिया से बात करते हुए ये भी बताया कि उन दिनों शाहरुख खान की मां की तबियत बहुत खराब थी और वो काफी परेशान रहते थे। एक्ट्रेस से ये पूछा गया कि क्या उस समय कभी उन्हें ऐसा लगा कि शाहरुख-सलमान आगे चलकर इतना बड़ा नाम बन जाएंगे तो उन्होंने कहा- नहीं, मैंने कभी नहीं सोचा था। मैंने कभी ये भी नहीं सोचा था कि ये फिल्म हिट होगी। न ही कभी ये सोचा कि सलमान-शाहरुख को इतना स्टारडम मिलेगा।
शाहरुख खान के साथ काम करने के एक्सपीरिएंस पर परवीन दस्तूर बोलीं- शाहरुख बहुत अच्छे इंसान हैं। जब हम गोवा में फिल्म की शूटिंग कर रहे थे तब उनकी मां की तबियत बहुत खराब थी। इस वजह से वो काफी परेशान रहते थे। शाहरुख बार-बार अपनी मां से मिलने दिल्ली जाया करते थे।
आगे परवीन ने ये भी कहा कि उन्होंने कभी नहीं सोचा था कि शाहरुख इतने कामयाब होंगे। उन्होंने आगे कहा- उस समय किसी ने ये नहीं सोचा था कि आगे चलकर हममें से कौन स्टार बनेगा और कौन नहीं। हम सिर्फ सेट पर मस्ती किया करते थे।
पैसों के लिए नहीं होना पड़ा परेशान, सीधे घर पर मिलता था चेक: परवीन 
परवीन दस्तूर ने आगे बताया- राजश्री प्रोडक्शंस ने कभी भी एक्टर्स को अच्छे पैसे तो नहीं दिए लेकिन हमें कभी पैसों के लिए उनकी तरफ से परेशान नहीं होना पड़ा। उनके दिए चेक सीधे हमें घर पर मिलते थे। उन्होंने कभी किसी के साथ धोखा नहीं किया। इंडस्ट्री में ऐसे कई लोग हैं जो काम के बाद आपको पैसे देने से इंकार कर देते हैं। मैंने भी ऐसे लोगों के साथ काम किया है।
फिल्म का सेटअप काफी अच्छा था: परवीन 
परवीन ने ये भी बताया कि फिल्म का सेट अप काफी अच्छा था। उन्होंने कहा- मेकअप रूम, खाना और हर वो चीज जिसकी हमें जरूरत थी वो हमें आसानी से मिल जाती थी। हमें बताया गया था कि ये प्रोडक्शन हाउस किसी को भी 1000-2000 रुपए से ज्यादा पैसे नहीं देता है और हमें बहुत अच्छे पैसे मिल रहे हैं।
भाग्यश्री को मिली थी सबसे ज्यादा 1.5 लाख रुपए की फीस: परवीन 
बातचीत के दौरान परवीन ने ये भी बताया कि सलमान खान के फिल्म में होने के बावजूद उस समय भाग्यश्री को सबसे ज्यादा फीस मिली थी। फिल्म में भाग्यश्री लीड एक्ट्रेस थीं और उन्हें फिल्म के लिए 1.5 लाख रुपए मिले थे, जबकि सलमान खान को सिर्फ 31,000 रुपए की फीस दी गई थी। परवीन ने बताया कि उन्हें फिल्म के लिए 25,000 रुपए दिए गए थे।
सलमान खान ने PTI को दिए एक इंटरव्यू में बताया था कि उनकी पहली सैलरी 75 रुपए की थी। उन्होंने बताया था- मैं ताज होटल के पीछे किसी शो में डांस कर रहा था और इसके लिए मुझे ये पैसे मिले थे। बाद में मैंने कैंपा कोला सॉफ्ट ड्रिंक ब्रैंड के लिए 750 रुपए की फीस में शूट किया था। इसके बाद लंबे समय तक मुझे करीब 1500 रुपए मिले, फीस के तौर पर। मैंने प्यार किया के लिए मुझे 31,000 रुपये मिले और बाद में ये बढ़कर 75,000 तक हो गए थे।
डायरेक्टर सूरज बड़जात्या की फिल्म मैंने प्यार किया बॉक्स-ऑफिस पर ब्लॉकबस्टर हिट थी। फिल्म को राजश्री प्रोडक्शन ने प्रोड्यूस किया था। इस फिल्म में सलमान खान और भाग्यश्री लीड रोल में थे।